《往复酬和积十馀篇涛不能诗肯堂强之乃依其韵而错杂用之勉成一首》
清代·贺涛

吾师性好客，亭园极遐赏。高宴无虚日，嘉客时来往。

酒政酷汉吏，诗律密秦网。张李争出奇，范子才无两。

群雄不相下，建国各分壤。小侯执贽来，听命甘诮谤。

郡县不敢居，退思乘一障。忆我二十馀，抗志薄今曩。

良马脱羁络，千里犹莽苍。盲进不知退，力竭仍思强。

岂料遇仲达，唾手收曹爽。蚁垤恐颠踬，嵩华恶能上。

范子笑其旁，瓦缶击之响。怜彼蜩与鸠，不使控草莽。

趣我令当阵，怯夫胆忽放。纵横大敌前，那复计弱壮。

思酬知己恩，胜负不设想。请师备良药，将疗灌夫创。

作者简介：（1849—1912）清直隶武强人，字松坡。光绪十二年进士。官刑部主事。以目疾去官。吴汝纶、张裕钊弟子。因汝纶之荐，主讲信都、莲池两书院。目盲而讲习不辍。早岁留心西洋政治等学，晚年以讲授国文为己任。有《贺先生文集》。